ANC-burgemeester in sop oor ‘nasionalisering-twiet’Mzwandile Masina. (Foto: Twitter) Die ANC se streeks- uitvoerende komitee in Ekurhuleni het sy burgemeester in dié metro voor stok gekry ná ŉ twiet waarin Mzwandile Masina vra vir die nasionalisering van gedeeltes van die ekonomie. Masina, ook Ekurhuleni se ANC-streeksvoorsitter, het op Twitter sy steun gegee aan die EFF-leier, Julius Malema, se oproep dat die sogenaamde “wit monopolie” toegelaat moet word om in duie te stort. I fully agree with my friend on this one @Julius_S_Malema. Until we nationalise all commanding heights of the economy- we need to restart this economy and make sure it favors the majority. Things can’t be sane again pic.twitter.com/NNULKJX6zV — Mzwandile Masina (@mzwandileMasina) May 31, 2020 Die komitee het Woensdag gesê Masina het die omstandighede en konteks van die twiet verduidelik en dié verduideliking is aanvaar. Die komitee het na afloop van die vergadering gesê hy het weereens benadruk dat ANC-leiers hul sienings tot die party se beleidstandpunte moet beperk en nie die party moet verdeel nie. “Geen siening of idee wat die ineenstorting van die ekonomie steun, is ŉ beleidsposisie van die ANC nie.” Die komitee het gesê hy is terselfdertyd van mening dat die ANC-geleide regering moet voortgaan om radikale sosio-ekonomiese transformasie te bevorder in ŉ poging om “die ekonomiese landskap en die onbillike wanbalanse wat steeds in die land voorkom, te verander”. Masina se plasing wat moontlik op sy bedoeling om te bedank gedui het, is intussen verwyder. Die komitee sê dit is ŉ aanduiding van Masina se leierskap, nie net as ŉ politieke hoof nie, maar ook as burgemeester. Die komitee sê hy ook het kennis geneem van “pogings deur sekere mediahuise om die siening van die streeksvoorsitter as anti-ANC-beleidsposisies voor te hou. Dié houding probeer die streeksvoorsitter isoleer en die debat oor transformasie versmoor.” Die twiet het Masina ook by die nasionale ANC in die pekel gehad. Pule Mabe, nasionale woordvoerder van die ANC, het Maandag gesê ANC-lede moet hul openbare opmerkings tot goedgekeurde beleid beperk omdat daar interne platforms is waar voorstelle wat nog nie goedgekeur is nie, bespreek kan word. Masina se plasing oor die nasionalisering van die ekonomie, het Mabe gesê, val buite die raamwerk van die regerende party se huidige beleid. Mabe het gesê wanneer ŉ persoonlike mening uitgespreek word, kan dit kiesers en lede verwar. “ANC-leiers steun die opvatting dat daar onsekerheid oor beleid is wanneer hulle in die openbaar voorbrand maak vir posisies wat buite die formele struktuur val.”